b'\n_START_ARTICLE_\nAmfiteatre i circ romans de Barcelona\n_START_PARAGRAPH_\nL\'exist\xc3\xa8ncia hist\xc3\xb2rica de l\'amfiteatre rom\xc3\xa0 de Barcelona s\'ha evidenciat a partir de la publicaci\xc3\xb3 de la hip\xc3\xb2tesi de l\'arque\xc3\xb2loga Jordina Sales, que el situa a l\'actual barri de la Ribera de la ciutat de Barcelona, al voltant d\'on ara es troba l\'esgl\xc3\xa9sia de Santa Maria del Mar, amb les graderies de forma oval desenvolupades al voltant del temple actual. S\xc3\xad que \xc3\xa9s cert que s\'han trobat molt poques restes arqueol\xc3\xb2giques segures i de fet cap refer\xc3\xa8ncia documental directa que li donin suport. Complement\xc3\xa0riament, el carrer de l\'Argenteria seria el vestigi m\xc3\xa9s clar de la via que hauria portat directament des de la porta principalis sinistra de la muralla (a la pla\xc3\xa7a de l\'\xc3\x80ngel actual) fins a l\'entrada d\'aquest edifici._NEWLINE_Ara b\xc3\xa9, m\xc3\xa9s recentment, Luis Conde Moragues ha publicat una segona hip\xc3\xb2tesi, en qu\xc3\xa8 proposa ubicar l\'amfiteatre al voltant de l\'esgl\xc3\xa9sia de Santa Maria del Pi, a l\'altra banda de l\'antiga B\xc3\xa0rcino. Conde empra alguns dels arguments de Sales per sustentar la seva proposta, per\xc3\xb2 no cita la tesi que pret\xc3\xa9n despla\xc3\xa7ar. No ha d\'estranyar que, de rebot, s\'hagi volgut veure indicis d\'un hipot\xc3\xa8tic circ precisament a la zona del Born.\n_START_SECTION_\nArguments per a un amfiteatre rom\xc3\xa0 de Barcelona\n_START_PARAGRAPH_\nLa doctora Sales formula la seva hip\xc3\xb2tesi, apuntada ja en diversos treballs anteriors, a partir de sis arguments que considera prou s\xc3\xb2lids:\n_START_SECTION_\nPrimer argument: Sancta Maria Arenae\n_START_PARAGRAPH_\nEn la mateixa ubicaci\xc3\xb3 on ara es troba Santa Maria del Mar, des del segle VI hi hagu\xc3\xa9 una altra esgl\xc3\xa9sia i monestir dedicats a la m\xc3\xa0rtir santa Eul\xc3\xa0lia de Barcelona, ja que, segons la tradici\xc3\xb3, fou enterrada en aquest lloc i, de fet, el bisbe Frodo\xc3\xad la\'n va exhumar l\'any 877, segons la versi\xc3\xb3 oficial d\'aleshores. _NEWLINE_Aquesta primera esgl\xc3\xa9sia despr\xc3\xa9s s\'hauria anomenat Santa Maria de les Arenes, segons consta en un document molt posterior, del 1104. \xc3\x89s la primitiva esgl\xc3\xa9sia que va precedir a La catedral del mar. Aquest apel\xc2\xb7latiu "de les arenes" no es referiria, com s\'havia suposat tradicionalment, a les sorres de la platja, donat que ara se sap que la costa, en aquella \xc3\xa8poca, no diferia gaire de l\'actual i, a m\xc3\xa9s, no f\xc3\xb3ra l\xc3\xb2gic haver edificat una esgl\xc3\xa9sia precisament a la platja, exposada als oratges, ja que la costa no era gens elevada en aquest punt. A m\xc3\xa9s, s\'han trobat prou restes romanes a la Ribera per a imaginar que hi hagu\xc3\xa9 tot un barri extramurs en aquesta zona en \xc3\xa8poca romana, i que degu\xc3\xa9 ser abandonat a l\'alta edat mitjana i substitu\xc3\xaft per la necr\xc3\xb2poli i per l\'esgl\xc3\xa9sia primitiva. L\'apel\xc2\xb7latiu del temple s\'havia de referir, necess\xc3\xa0riament, a l\'arena d\'un amfiteatre, com passa a diverses altres ciutats romanes: Saint-Martin-des-Arenes, a Nimes, o la Capella dels Scrovegni (Capella degli Scrovegni nell\'Arena), a P\xc3\xa0dua, per exemple. _NEWLINE_En tots aquests casos, l\'esgl\xc3\xa9sia s\'edific\xc3\xa0 dins de l\'arena precisament per santificar el lloc on havien estat sacrificats els primers cristians, com podem observar tamb\xc3\xa9 en el cas de Tarragona, \xc3\xbanic conegut i provat a tota la Hisp\xc3\xa0nia romana. _NEWLINE_De fet, els amfiteatres ja havien iniciat la seva decad\xc3\xa8ncia quan l\'emperador Constant\xc3\xad va legalitzar el cristianisme i va prohibir les lluites de gladiadors i, finalment, l\'Esgl\xc3\xa9sia cristiana es va acabar imposant com l\'\xc3\xbanica permesa a tot l\'Imperi.\n_START_SECTION_\nSegon argument: el cementiri altmedieval\n_START_PARAGRAPH_\nL\'arque\xc3\xb2leg Mari\xc3\xa0 Ribas public\xc3\xa0 el 1977 les seves excavacions del subs\xc3\xb2l de l\'esgl\xc3\xa9sia, realitzades entre 1940 i 1967, on va trobar part d\'una important necr\xc3\xb2polis dels segles IV a VI amb m\xc3\xa9s de cent enterraments efectuats en un s\xc3\xb2l de sorra aportada i allisada pr\xc3\xa8viament, segons afirma. Altres enterraments integrants de la mateixa necr\xc3\xb2polis s\'han trobat tamb\xc3\xa9 als carrers de l\'entorn de l\'esgl\xc3\xa9sia. Aquesta sorra, que no era la platja, com ara sabem, ni tampoc seria l\xc3\xb2gic que s\'hi hagu\xc3\xa9s posat precisament per fer-hi un cementiri, correspondria necess\xc3\xa0riament a l\'arena de l\'amfiteatre, segons Sales, i reprenent la idea de la reconversi\xc3\xb3 d\'un lloc de martiri en un lloc sagrat. _NEWLINE_En tot cas, podr\xc3\xadem afegir que no sembla l\xc3\xb2gic haver edificat una esgl\xc3\xa9sia sobre un cementiri anterior, trepitjant les tombes, quan el m\xc3\xa9s habitual \xc3\xa9s que els cementiris es desenvolupessin dins i al voltant de temples ja constru\xc3\xafts.\n_START_SECTION_\nTercer argument: l\'urbanisme medieval\n_START_PARAGRAPH_\nObservant la fotografia a\xc3\xa8ria del barri de la Ribera, Sales assegura que es poden distingir algunes fa\xc3\xa7anes amb la curvatura que es correspon amb l\'el\xc2\xb7lipse de l\'amfiteatre (especialment, l\'edifici de la Pla\xc3\xa7a de Santa Maria, 7, que per darrera forma el carrer de les Caputxes), i tamb\xc3\xa9 alguns carrers que formen una trama sensiblement radial, que havia de confluir per la banda oest davant d\'aquell edifici (Argenteria, Mirallers, Banys Vells i Montcada, concretament). El mateix fenomen, l\'adaptaci\xc3\xb3 de l\'urbanisme posterior a les traces o a les runes d\'un amfiteatre fora d\'\xc3\xbas, ha servit per localitzar amfiteatres totalment perduts a ciutats com Lecce i C\xc3\xb2rdova, i tamb\xc3\xa9 \xc3\xa9s evident en altres casos on les restes de l\'antic amfiteatre s\xc3\xb3n perfectament identificables en la trama urbana, com ara a Lucca i a Flor\xc3\xa8ncia. Pel que es pot veure als casos coneguts, les edificacions medievals que han ocupat el lloc d\'un amfiteatre sense \xc3\xbas han tendit a aprofitar-ne els fonaments, si no tota una secci\xc3\xb3 de la c\xc3\xa0vea. Els carrers nous s\'han anat formant a partir dels camins que hi conflu\xc3\xafen, i l\'arena, en general, ha tendit a quedar poc o molt lliure d\'edificacions (des d\'una major proporci\xc3\xb3 de patis que a la resta de la ciutat fins a la preservaci\xc3\xb3 \xc3\xadntegra de l\'espai, com en el cas de Lucca, on s\'ha reconvertit en una pla\xc3\xa7a). Segons la premissa que els antics amfiteatres es van envoltar de carrers curvilinis, Sales ha calculat que l\'amfiteatre de Barcelona podia tenir unes dimensions aproximades de 117\xc2\xa0m x 93\xc2\xa0m, similars a les de qualsevol altre del seu tipus a Hisp\xc3\xa0nia, de manera que l\'esgl\xc3\xa9sia actual hi cap tota sencera, per\xc3\xb2 superant el l\xc3\xadmit de l\'arena, que devia ser, aproximadament, de 60/65\xc2\xa0m x 35/40\xc2\xa0m i, per tant, la seva construcci\xc3\xb3 hauria suposat el final definitiu de les runes de l\'amfiteatre. _NEWLINE_Fins i tot, si baixem a observar els carrers de la zona, hi trobem un nombre inusual de voltes o arcs, molt m\xc3\xa9s que a la resta de la Barcelona medieval, sobretot si hi comptem els casos ja desapareguts, per\xc3\xb2 que es coneixen per documentaci\xc3\xb3 antiga o per la tradici\xc3\xb3, que es podrien deure a l\'aprofitament en temps medievals d\'estructures arquitect\xc3\xb2niques romanes._NEWLINE_Sales fins i tot es pregunta, com una hip\xc3\xb2tesi m\xc3\xa9s, si la depressi\xc3\xb3 del terreny que encara avui s\'aprecia al Fossar de les Moreres no seria el testimoni de l\'antic fossar de l\'amfiteatre, on s\'haurien ubicat les carceres subterr\xc3\xa0nies o potser fins i tot una piscina per a espectacles aqu\xc3\xa0tics (naum\xc3\xa0quia) com les que tenien els amfiteatres de M\xc3\xa8rida o Verona.\n_START_SECTION_\nQuart argument: la centuriaci\xc3\xb3 romana\n_START_PARAGRAPH_\nEl possible amfiteatre de Barcelona s\'hauria situat entre la muralla i el mar, de manera similar als casos de Tarragona i Cartago Nova, tots de la costa mediterr\xc3\xa0nia d\'Hisp\xc3\xa0nia. I era inevitable que se situ\xc3\xa9s extramurs, ja que dins no hi cabia. A m\xc3\xa9s, Sales apunta que el carrer de l\'Argenteria ja existia en l\'\xc3\xa8poca d\'August, es corresponia amb la diagonal d\'una cent\xc3\xbaria de l\'ager barcinonensis i unia la porta principalis sinistra amb un punt on aparentment no hi havia res. Podria ser l\'amfiteatre de la ciutat que, a m\xc3\xa9s, hauria de ser de l\'\xc3\xa8poca d\'August. I l\'eix longitudinal de l\'esgl\xc3\xa9sia de Santa Maria del Mar, NE-SW, que seria el mateix eix longitudinal de l\'amfiteatre, coincideix pr\xc3\xa0cticament amb els de la centuriaci\xc3\xb3 romana.\n_START_SECTION_\nCinqu\xc3\xa8 argument: qu\xc3\xa8 pot ser sin\xc3\xb3?\n_START_PARAGRAPH_\nJordina Sales aplica la l\xc3\xb2gica m\xc3\xa9s elemental per deduir que, si aquest lloc, que fou un cementiri durant el Baix Imperi (segles IV a VI, com ja s\'ha dit), i en canvi no ho era abans, durant l\'Alt Imperi, nom\xc3\xa9s podia ser perqu\xc3\xa8 no hi havia res o b\xc3\xa9 perqu\xc3\xa8 tenia un altre \xc3\xbas. La primera opci\xc3\xb3 no pot ser, perqu\xc3\xa8 el carrer de l\'Argenteria no tindria sentit. I, pel que fa a la segona opci\xc3\xb3, si b\xc3\xa9 no tenim cap rastre d\'estructures, s\xc3\xad que sembla clar que tenim l\'arena sota el cementiri.\n_START_SECTION_\nSis\xc3\xa8 argument: un circ rom\xc3\xa0 al Born?\n_START_PARAGRAPH_\nEl Born, al costat mateix de l\'absis de Santa Maria del Mar, fou un espai l\xc3\xbadic a l\'Edat mitjana i a l\'Edat moderna, ja que la mem\xc3\xb2ria popular ens ha transm\xc3\xa8s que s\'hi feien torneigs de cavallers. Sales es pregunta si no podria haver estat un circ contemporani de l\'amfiteatre, tot i que no pensa entrar de moment en aquesta part de la seva especulaci\xc3\xb3. En tot cas, la possible conflu\xc3\xa8ncia d\'amfiteatre i circ en aquest espai recorda molt el cas de Flor\xc3\xa8ncia, on aquests dos equipaments l\xc3\xbadics s\xc3\xb3n perfectament identificables l\'un al costat de l\'altre mitjan\xc3\xa7ant la fotografia a\xc3\xa8ria.\n_START_SECTION_\nCr\xc3\xadtica\n_START_PARAGRAPH_\nEl problema amb Sancta Maria Arenae \xc3\xa9s que no apareix documentada fins a una \xc3\xa8poca molt tardana, com ja s\'ha dit, i, a m\xc3\xa9s, que no es concreta la seva ubicaci\xc3\xb3, de manera que qualsevol de les dues esgl\xc3\xa9sies dedicades a Santa Maria extramurs \xc3\xa9s susceptible de ser identificada com l\'esgl\xc3\xa9sia martirial de Barcino._NEWLINE_Tot i que la troballa de la sorra sota Santa Maria del Mar \xc3\xa9s tan significativa, no ens indica necess\xc3\xa0riament un possible amfiteatre, ja que tampoc no podem descartar-hi la possibilitat d\'un circ._NEWLINE_En relaci\xc3\xb3 amb la depressi\xc3\xb3 del terreny al Fossar de les Moreres, conv\xc3\xa9 assenyalar que, segons els pl\xc3\xa0nols de Barcelona del segle XIX, aquest espai tamb\xc3\xa9 ha estat edificat en \xc3\xa8poques passades, de manera que potser no podem donar un valor arqueol\xc3\xb2gic a la depressi\xc3\xb3 del terreny esmentada. D\'altra banda, en una excavaci\xc3\xb3 a la placeta del Pi el 2009 hi han aparegut tres pilars romans que podrien correspondre a l\'estructura que hauria suportat la tarima de fusta sobre les fossae bestiariae o carceres d\'un hipot\xc3\xa8tic amfiteatre._NEWLINE_Al voltant de l\'esgl\xc3\xa9sia de Santa Maria del Pi, Conde Moragues ha identificat f\xc3\xa0cilment dos grans fragments d\'una el\xc2\xb7lipse, corresponents als carrers Cardenal Casa\xc3\xb1as i Cecs de la Boqueria, de manera que ha pogut calcular uns eixos de 110\xc2\xa0m i 140\xc2\xa0m, aproximadament, mesures molt semblants a les dels amfiteatres d\'It\xc3\xa0lica, Verona, Nimes, Arle i M\xc3\xa8rida. El cert \xc3\xa9s que la contund\xc3\xa8ncia visual d\'aquesta trama urbana fossilitzada sembla suggerir millor que cap altra prova el record d\'un amfiteatre, que s\'hauria situat davant mateix de la porta principalis destra, aprofitant un repl\xc3\xa0 del terreny entre el Mont T\xc3\xa0ber i la riera que ara \xc3\xa9s La Rambla. Val a dir, per\xc3\xb2, que la suposada fossilitzaci\xc3\xb3 d\'aquesta estructura l\xc3\xbadica en el lloc que proposa Conde Moragues s\'enfronta, entre altres, a dos grans problemes: la Bas\xc3\xadlica de Santa Maria del Pi \xc3\xa9s constru\xc3\xafda sobre un contrafort del Mons Taber que t\xc3\xa9, aproximadament, el contorn proposat i que condicionaria la llera del torrent del Pi (carrer Cardenal Casa\xc3\xb1as), perfectament documentat almenys des del segle XV, cosa que explicaria suficientment b\xc3\xa9 la corba de Cardenal Casa\xc3\xb1as. Per altra banda sembla poc plausible pensar que una estructura que tenia una funci\xc3\xb3 simplement l\xc3\xbadica fos situada just sobre la principal via de sortida de la ciutat cap a ponent, la Via Augusta, obligant-la a fer un gran revolt. Tenint en compte la mentalitat de la societat romana, aquest sup\xc3\xb2sit contradiria raons d\'economia de mitjans, d\'estrat\xc3\xa8gia militar i de practicitat prou evidents.  _NEWLINE_L\'eix de Santa Maria del Mar tamb\xc3\xa9 coincideix amb el del passeig del Born. I si es consideren les restes fossilitzades que Sales ens indica a la pla\xc3\xa7a de Santa Maria i al carrer Caputxes en relaci\xc3\xb3 amb aquest eix, no costa gaire imaginar-se un hipot\xc3\xa8tic circ que s\'hauria pogut estendre fins al Rec Comtal, sota el modern mercat del Born, si se li suposen unes dimensions semblants a les del circ rom\xc3\xa0 de Tarragona._NEWLINE_La resposta a la pregunta que es formula Sales (\xc2\xabqu\xc3\xa8 pot ser, sin\xc3\xb3?\xc2\xbb) tamb\xc3\xa9 podria incloure altres edificis l\xc3\xbadics prove\xc3\xafts d\'una arena, i no nom\xc3\xa9s un amfiteatre. El cert \xc3\xa9s que, si ens fixem en les dimensions del bulevard actual, hauria de ser un circ realment petit, o potser \xc3\xa9s que l\'actual passeig del Born nom\xc3\xa9s seria una petita part romanent de l\'antic circ rom\xc3\xa0, que hauria estat molt m\xc3\xa9s gran (com sabem que passa, per exemple, amb la pla\xc3\xa7a de la Font i l\'antic circ rom\xc3\xa0 de Tarragona). Aix\xc3\xad doncs, tota la zona hauria estat ocupada per aquest hipot\xc3\xa8tic circ, amb la cap\xc3\xa7alera situada precisament on ara hi ha el carrer Caputxes, amb els seus arcs i la fa\xc3\xa7ana corbada del n\xc3\xbamero 7 de la pla\xc3\xa7a de Santa Maria._NEWLINE_Cal apuntar tamb\xc3\xa9 que, en qualsevol cas, sembla estrany que existissin aquestes estructures tant importants en una ciutat petita com Barcino, tenint en compte que, per exemple l\'amfiteatre del Pi resultaria m\xc3\xa9s gran que el de Tarragona i aix\xc3\xb2 que aquesta ciutat era capital i F\xc3\xb2rum Provincial de la Tarraconensis, la porci\xc3\xb3 m\xc3\xa9s important de la Hisp\xc3\xa0nia romana.\n_START_SECTION_\nConclusions\n_START_PARAGRAPH_\nPer tant, segons Jordina Sales, la Barcelona romana va tenir un amfiteatre. Aix\xc3\xb2 sembla que estaria clar. Una altra q\xc3\xbcesti\xc3\xb3 \xc3\xa9s el lloc exacte on s\'hauria trobat aquest amfiteatre. Si, com suposa Conde Moragues, era a Santa Maria del Pi, segurament els indicis trobats per Sales ens estarien indicant, en realitat, un circ rom\xc3\xa0 a Santa Maria del Mar. En tot cas, aquesta possibilitat fa aconsellable ser prudents amb les obres que es facin a la zona, amb vista a preveure les excavacions arqueol\xc3\xb2giques oportunes que podrien aportar m\xc3\xa9s llum sobre aquestes dues hip\xc3\xb2tesis, aparentment enfrontades d\'entrada i, tanmateix, complement\xc3\xa0ries quan les analitzem amb una mirada m\xc3\xa9s general.\n_START_SECTION_\nAlgunes hip\xc3\xb2tesis m\xc3\xa9s\n_START_PARAGRAPH_\nA part de la idea de situar un hipot\xc3\xa8tic circ rom\xc3\xa0 al Born, que ja s\'ha apuntat, perqu\xc3\xa8 no podem suposar tamb\xc3\xa9 l\'exist\xc3\xa8ncia al voltant de l\'antiga Col\xc3\xb2nia Barcino d\'un teatre rom\xc3\xa0? A m\xc3\xa9s, si hi havia una escola de gladiadors, com tamb\xc3\xa9 s\'ha dit, on era situada? Dins del recinte emmurallat no sembla plausible que hi hagu\xc3\xa9s prou lloc per a totes aquestes edificacions, generalment grans, pel que sabem de les dimensions massa redu\xc3\xafdes i la densitat edificat\xc3\xb2ria massa alta de la petita ciutat, on ja se situaven les termes, el temple, situat al f\xc3\xb2rum (que potser ocupava l\'actual pla\xc3\xa7a de Sant Jaume i una mica m\xc3\xa9s, o potser s\'orientava d\'alguna altra manera), i, inevitablement, tamb\xc3\xa9 hi devia haver un edifici de govern (un pretori o com es digu\xc3\xa9s, en aquest cas). _NEWLINE_Totes aquestes meres suposicions s\'hauran d\'esperar una mica m\xc3\xa9s per poder ser formulades com a veritables hip\xc3\xb2tesis de treball.'